David Lean

**Sir David Lean** (25. ožujka 1908. - 16. travnja 1991.) bio je engleski filmski redatelj i producent, najpoznatiji po epskim filmovima kao što su *[[Lawrence od Arabije (1962)|Lawrence od Arabije]]*, *[[Most na rijeci Kwai]]* i *[[Doktor Živago (1965)|Doktor Živago]]*.

## Rani život

Rođen je u Croydonu, Gornji London u obitelji Francisa Williamsa le Bounta Leana i Helene Tangyje. Njegovi roditelji bili su kvekeri, a on je pohađao kvekersku školu u Readingu.

## Filmska karijera

### Montaža

Lean je počeo na dnu, kao pomoćnik zadužen za klapu. Oko 1930. je radio kao montažer na filmskim žurnalima. Njegova karijera u dugometražnim filmovima počela je s *Escape Me Never* 1935.

Montirao je filmske produkcije Gabriela Pascala dvaju kazališnih komada Georgea Bernarda Shawa, *Pygmalion* (1938.) i *Major Barbara* (1941.), te filmova Powella i Pressburgera, *Forty-Ninth Parallel* (1941.) i *One of Our Aircraft is Missing* (1942.).

### Režiranje

Njegov prvi redateljski posao bila je suradnja s Noelom Cowardom na komadu *In Wich We Serve* (1942.), a nakon toga je uspješno adaptirao nekoliko Cowardovih komada u filmove. Neki od njih bili su *This Happy Breed* (1944.), *Blithe Spirit* (1945.) i *Brief Encounter* (1945.). Nakon toga su slijedile dvije uspješne adaptacije romana Charlesa Dickensa - * [[Velika očekivanja (1946)|Velika očekivanja]]* (1946.) i * [[Oliver Twist (1948)|Oliver Twist]]* (1948.), kao i *The Sound Barrier* (1952.), suradnja s dramatičarom Terenceom Rattiganom, i ono što mnogi smatraju najboljom verzijom *Hobsonova izbora* (1954.), temeljenoj na komadu Harolda Brighousea.

Film *[[Ljetno doba (1955.)|Ljetno doba]]* (1955.) označio je novu eru i za Leana. Bio je to njegov prvi film u boji, a u potpunosti je sniman u Veneciji. U glavnoj ulozi je nastupila Katharine Hepburn kao srednjovječna Amerikanka koja doživljava romansu na ljetovanju u Veneciji.

Sljedećih godina, Lean je snimio blockbustere po kojima je i najbolje poznat: *[[Most na rijeci Kwai]]* (1957.), za koji je dobio Oscara, nakon čega je slijedio još jedan za *[[Lawrence od Arabije (1962)|Lawrencea od Arabije]]* (1962.). *[[Doktor Živago (1965)|Doktor Živago]]* (1965.) bio je još jedan veliki hit, ali nakon srednje uspješne * [[Ryanova kćer|Ryanove kćeri]]* 1970., prestao je režirati sve do filma *[[Put u Indiju (1984.)|Put u Indiju]]* (1984.), koji će mu biti i zadnji. 1984. je dobio titulu viteza.

Planirao je epsku produkciju *Nostroma* Josepha Conrada, ali je umro od raka u 83. godini. Marlon Brando, Paul Scofield, Anthony Quinn, Christopher Lambert, Isabella Rossellini i Dennis Quaid bili su među glumcima koji su trebali nastupiti u filmu.

Nostromo će se ipak snimiti, ali kao miniserija u produkciji BBC-a.

## Reputacija

Leanova kritička reputacija se mijenjala tokom godina. Dok su njegovi rani britanski filmovi zaradili gotovo jednoglasne pohvale, njegovi epski filmovi bili su predmet kontroverzi i diskusija.

Neki kritičari, kao što su Pauline Kael i Andrew Sarris, nisu imali dobro mišljenje o epicima, tvrdeći kako su to vizualni spektakli bez imalo kompleksnosti - mišljenje koje će Leanovi oštri kritičari zadržati do danas. U svojoj recenziji *Doktora Živaga*, Richard Schickel je napisao kako je film, iako s mnogo grešaka, veliki film ako se u obzir uzme samo vizualni dojam; međutim, mnogi drugi kritičari su hvalili scenarije Leanovih epova (koje su napisali Carl Foreman, Michael Wilson i Robert Bolt), koje su smatrali inteligentnijim, literarnijim i vjerodostojnijim od mnogih drugih scenarija za epske filmove.

Kao što je sam Lean istaknuo, njegove filmove su najviše cijenili njegovi kolege redatelji. Steven Spielberg i Martin Scorsese su posebno bili veliki obožavatelji Leanovih epskih filmova, te su obojica tvrdila kako je on izvršio velik utjecaj na njihov rad. (Obojica su pomagala u restauraciji *Lawrencea* 1989. koji je, kad je ponovno objavljen, oživio Leanovu reputaciju).

## Zanimljivosti

* Uloga Petera O'Toolea kao ekscentričnog redatelja u filmu *[[Kaskader (1980)|Kaskader]]* (1980.) je djelomično temeljena na Leanu, koji je surađivao s O'Tooleom na *Lawrenceu od Arabije*.
* Često je navodio Johna Forda kao jednog od svojih omiljenih redatelja, a koristio je njegove *[[Tragači (1956)|Tragače]]* (1956.) kao referencu dok je snimao epske filmove (npr. *Lawrence* i *Živago*). Drugi veliki utjecaj bio je film Kinga Vidora, *[[Velika parada]]* (1926.), na koji se referirao u sceni iz *Živaga*.
* Omiljeni je redatelj Stevena Spielberga, Martina Scorsesea, Georgea Lucasa i mnogih drugih. Lucas se referirao na njegove filmove, posebno na *Lawrencea*, kroz svoj serijal *[[Ratovi zvijezda]]*.
* Nekoliko puta je pokušao surađivati s Marlonom Brandom, kojem je namijenio ulogu Victora Komarovskog u *Doktoru Živagu* (koja je otišla Rodu Steigeru), kao i bojnika u *Ryanovoj kćeri*, a imao ga je u vidu i za produkciju *Nostroma* kojeg je planirao snimiti prije smrti. Međutim, nije mu htio dati naslovnu ulogu u *Lawrenceu*, jer je preferirao engleskog glumca; Spiegel je htio Branda za ulogu T.E. Lawrencea, dok je Lean bio protiv.
* Režirao je neke scene filma *[[Najveća priča ikad ispričana]]* (1965.), dok je George Stevens obavljao lokacijska snimanja u Nevadi. U većini njegovih scena pojavili su se Claude Rains i Jose Ferrer, koji su prije toga radili s njim u *Lawrenceu od Arabije*.
* Na šest filmova je surađivao s Alecom Guinnessom. Dvojica su se ponekad tukli; Lean je adaptirao Guinnessovu kazališnu verziju *Velikih očekivanja* za svoj drugi film te se tako osjećao odgovornim za Guinnessovu filmsku karijeru; Guinness je odmah odbacio takvu tvrdnju. To, uz Guinnessov perfekcionizam i teški karakter i ono što je smatrao Leanovim autoritarnim držanjem na snimanju filma, uzrokovalo je svađu gotovo na svakom filmu na kojem su radili zajedno. Unatoč razlikama, dvojica su uvijek imali visoko mišljenje o drugome te su nastavili raditi zajedno tokom svojih karijera.
* Među filmovima koje je pokušao snimiti, ali je bio prisiljen prepustiti drugima, bili su *The Wind Cannot Read* (1958.), * [[Bounty (1984)|Bounty]]* (1984.), *[[Moja Afrika (1985)|Moja Afrika]]* (1985.) i *[[Carstvo sunca (1987)|Carstvo sunca]]* (1987.).
* U devedestima je u njegovom rodnom Gornjem Londonu izgrađeno kino u njegovu čast, The David Lean cinema.

## Filmografija

* *[[Borimo se na moru]]* (1942.)
* *This Happy Breed* (1944.)
* *Blithe Spirit* (1945.)
* *Brief Encounter* (1945.)
* *[[Velika očekivanja (1946)|Velika očekivanja]]* (1946.)
* *[[Oliver Twist (1948)|Oliver Twist]]* (1948.)
* *The Passionate Friends* (1949.)
* *[[Madeleine]]* (1950.)
* *The Sound Barrier* (1952.)
* *[[Hobsonov izbor]]* (1954.)
* *[[Ljetno doba (1955.)|Ljetno doba]]* (1955.)
* *[[Most na rijeci Kwai]]* (1957.)
* *[[Lawrence od Arabije (film)|Lawrence od Arabije]]* (1962.)
* *[[Doktor Živago (1965)|Doktor Živago]]* (1965.)
* *[[Ryanova kći]]* (1970.)
* *[[Put u Indiju (1984.)|Put u Indiju]]* (1984.)

## Vanjske veze
* 
* Senses of Cinema: Great Directors Critical Database, Biography by Alain Silver
* Biografija na Britanskom filmskom institutu